钦定古今图书集成/历象汇编/岁功典/第038卷 > 上巳篇 前人
## 钦定古今图书集成/历象汇编/岁功典/第038卷 > 上巳篇 前人

“仁风导和气，句芒御昊春。”姑洗应时月，元巳启良辰。
密云荫朝日，零雨洒微尘。飞轩游九野，置酒会众宾。
临川悬广幕，夹水布长茵。徘徊存往古，慷慨慕先真。
朋从自远至，童冠八九人。追好舞雩庭，拟迹洙泗滨。
伶人理新乐，膳夫然时珍。八音硼磕奏，肴俎纵横陈。
妙舞起齐赵，悲歌出《三秦》。春醴逾九酝，冬清过十旬。
盛时不努力，岁暮将何因。勉哉众君子，茂德景日新。
高飞舞凤翼，轻举攀龙鳞。